《和向倅韵》
宋代·彭龟年

今日若驭风，前日如负甑。
乘兴试一出，意到即为胜。
芗林有高人，能识未病证。
谈锋不可遏，勇若春筍迸。
美名戒多取，夫子无太横。
钟期不世出，谁作山水听。
人生具物则，天命我当定。
起居孰非真，寂灭岂是静。
毫厘不密察，天地失其正。
圣学有终始，谟训严于令。
穷理以致知，持敬乃成性。
倘从口耳学，莫救膏肓病。
大本若不立，宁论语未莹。
涂泽欲自妍，何以逃水镜。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。